<classify> BENKI ya Maendeleo ya Kilimo TanzaniaTADB katika msimu wa kilimo wa mwaka 2019, imetoa zaidi ya Sh bilioni 2.8 kwa vyama sita vya msingi vya ushirika. Vyama hivyo vyenye wanachama 922, vinajihusisha na kilimo cha mahindi mkoani Ruvuma.Mkurugenzi Mtendaji wa TADB, Japhet Justine alisema hayo jana alipokuwa akielezea mikakati ya benki hiyo kwa Mkuu wa Mkoa wa Ruvuma, Christina Mndeme. Alisema hayo wakati wa ziara yake kukagua shughuli za kilimo cha zao hilo, zinazofanywa na wanachama wa vyama vya msingi vya ushirika mkoani hapa, vinavyopata mkopo kutoka benki hiyo.Justine alisema benki hiyo msimu wa kilimo 2020, itaongeza idadi ya vyama kutoka sita vya sasa hadi kufikia 18 na imeshatoa Sh bilioni 1.6 kama mkakati wake wa kuongeza uzalishaji na kuinua uchumi wa wakulima wa mahindi mkoani Ruvuma.Alisema huu ni mwaka wa pili kwa TADB kuwapatia wakulima mbegu, mbolea na kuwatafutia soko la mahindi ili kuongeza mnyororo wa thamani, ambao umewasaidia kuongeza uzalishaji na kupunguza umaskini katika familia zao.Kwa mujibu wa Japhet, katika msimu huu tayari wakulima wa vyama hivyo, wameshapata mkopo wa mbegu na mbolea kwa ajili ya maandalizi ya msimu mpya wa kilimo. Pia alisema baada ya kufanya vizuri katika zao la mahindi, benki hiyo inakusudia kuwafikia wakulima wa zao la kahawa wa wilaya ya Mbinga ili nao waweze kunufaika na benki hiyo.Alisema mbali na kusaidia kuongeza mnyororo wa thamani kwenye zao la mahindi, TADB inawaunganisha wenye viwanda na wakulima kwa ajili ya kupata bidhaa, jambo lililosaidia kuongeza uzalishaji wa zao hilo na kuondoa tatizo la soko la mahindi kwa wakulima. Mkuu wa Mkoa wa Ruvuma, Mndeme aliishukuru benki hiyo kwa kazi nzuri inayofanya kusaidia mnyororo wa thamani kwa zao la mahindi, jambo lililosaidia kuongeza uzalishaji wa mazao kutoka tani milioni 1.4 mwaka 2018 hadi tani milioni 1.6 mwaka 2019.Aliomba benki hiyo kufungua tawi lake mkoani hapa ili wakulima wengi waweze kufikiwa kwa karibu na huduma zake. Aliahidi kuwa uongozi wa mkoa utatoa ushirikiano katika mchakato mzima wa uanzishwaji wake, ikiwemo kutoa ofisi. Mndeme alibainisha kuwa kipaumbele cha mkoa huo ni uanzishwaji wa viwanda vya kuongeza thamani ya mazao ya kilimo na samaki, ambao wanapatikana kwa wingi katika Ziwa Nyasa.Kwamba mwaka 2019 mkoa ulitenga hekta milioni 1.6, kati ya hekta milioni 3.3, zinazofaa kwa shughuli za kilimo. Pia aliomba benki hiyo kusaidia kufufua kiwanda cha kusindika zao maarufu la tumbaku. Alisema kama kiwanda hicho kitarudi katika hali yake na kufanya kazi, zao la tumbaku litapata soko la uhakika na kutoa ajira kwa watu wapatao 350, hivyo kuinua maisha ya wananchi na uchumi wa mkoa huo.  <topic>: KITAIFA 